આ ઘટનાની અસર કંઈક એવી પડી, કે આગલી બે ધરપકડ કરતાં ઓસ્કર આ વખતે વધારે ડરી ગયો હતો. આ વખતની ધરપકડમાં કોટડીમાં તેની સાથે કોણ હતું, કે આગળની જેમ પ્રેમભંગ થયેલા કોઈ એસએસ કર્નલ સાથે તેણે વોડકા પીધી કે નહીં, એ બાબતે કોઈ જ કહાણી બહાર આવી નથી. જો કે પાછળથી ઓસ્કરે થોડી વિગતો આપી હતી ખરી! બ્યૂરો ‘વી’ના માણસો તેને લઈને ક્રેકોવના છાપરા વગરના રેલવે સ્ટેશન પરથી પસાર થયા ત્યારે હથ નામના એક માણસે તેમનો સંપર્ક કર્યો. પ્લાઝોવમાં એ એક સિવિલિ ઇજનેર હતો. આમ તો તે એમોનનો માનીતો માણસ હતો, પરંતુ તેનામાં થોડી ભલમનસાઈ હોવાની છાપ ઓસ્કર પર પડી હતી. હથ સાથેની એ મુલાકાત કદાચ આકસ્મિક પણ હોય, પરંતુ કહેવાય છે કે એ ક્લોનોવ્સ્કાનો સાથીદાર હતો. હથે હાથકડી પહેરેલા ઓસ્કર સાથે હાથ મિલાવવાનો આગ્રહ રાખ્યો. બ્યૂરોના એક માણસે તેનો વિરોધ કર્યો. “તને ખરેખર કેદીઓ સાથે હાથ મિલાવવાનો શોખ છે કે?” એણે હથને પૂછ્યું. ઇજનેર હથે તરત જ એક ભાષણ ઝાડી દીધું, જે ઓસ્કર માટે પ્રમાણપત્રરૂપ હતું. “આ શ્રીમાન ડાયરેક્ટર શિન્ડલર છે, આખાયે ક્રેકોવમાં તેમની પ્રતિષ્ઠા છે, એ એક મહત્ત્વના ઉદ્યોગપતિ છે. એક કેદી તરીકે તેમની હું કલ્પના પણ કરી શકતો નથી.” હથે કહેલું